…2019. aasta novembris esitati mulle unes küsimus: “Miks te oma aastate jooksul kogutud teadmisi ei realiseeri?” Kui unenäod tavaliselt ärgates kustuvad, siis see lause oli sõna sõnalt meeles ja jäi kummitama. Mõistsin, et on aeg julgemalt oma kogemusi teistega jagama hakata. Minus tekkis kindel soov luua oma stuudio, kus saab korraga tegeleda kahe kunstivaldkonnaga – tantsimise ja maalimisega.
Selle idee tekkimise taga on tegelikult veel kaks maailmakodanikku – tütred – toona kuue-aastane Anna-Kalli ja kolme-aastane Õnne-Pai. Nad on minuga üsast peale tantsutundides ja esinemistel kaasas olnud ning ateljees kaasa maalinud. Koos tegutsedes saadud ideed on kaustikusse üles kirjutatud ja leiavad kasutust lastega vastastikku õpetusi jagades.